CELEX: E2007C0028
Language: bg
Date: 2007-02-19 00:00:00
Title: Решение на Надзорния орган на ЕАСТ № 28/07/COL от 19 февруари 2007 година относно официалния статут на стадата говеда в Норвегия, незасегнати от туберкулоза, бруцелоза и ензоотична левкоза по говедата

24.5.2007   
            
            
               BG
            
            
               Официален вестник на Европейския съюз
            
            
               L 132/38
            
         
      РЕШЕНИЕ НА НАДЗОРНИЯ ОРГАН НА ЕАСТ
   № 28/07/COL
   от 19 февруари 2007 година
   относно официалния статут на стадата говеда в Норвегия, незасегнати от туберкулоза, бруцелоза и ензоотична левкоза по говедата
   НАДЗОРНИЯТ ОРГАН НА ЕАСТ,
   КАТО ВЗЕ ПРЕДВИД Споразумението за Европейското икономическо пространство (наричано по-долу „Споразумението за ЕИП“), и по-специално член 109 от него и протокол 1 към него,
   КАТО ВЗЕ ПРЕДВИД Споразумението между страните от ЕАСТ за създаване на надзорен орган и съд, и по-специално член 5, параграф 2, буква г) от него и протокол 1 към него,
   КАТО ВЗЕ ПРЕДВИД акта, посочен в приложение I, глава I, точка 4.1.1 от Споразумението за ЕИП, Директива 64/432/ЕИО на Съвета от 26 юни 1964 г. относно проблемите, свързани със здравето на животните, които засягат търговията в Общността с говеда и свине (1), изменена и адаптирана към Споразумението за ЕИП с протокол 1 към него, и по-специално приложение А, раздел I, точка 4, приложение А, раздел II, точка 7 и приложение Г, раздел I, буква Д от посочения акт,
   КАТО ВЗЕ ПРЕДВИД Решение № 24/07/COL на Надзорния орган на ЕАСТ от 14 февруари 2007 г., съгласно което компетентният член на колегията е инструктиран да приеме решението относно официалния статут на стадата говеда в Норвегия, незасегнати от туберкулоза, бруцелоза и ензоотична левкоза по говедата, ако проекторешението е в съответствие със становището на Ветеринарния комитет на ЕАСТ (EVC),
   КАТО ИМА ПРЕДВИД, че Директива 64/432/ЕИО предвижда, че държавите от ЕИП и ЕАСТ или техни части или региони могат да бъдат обявени официално за незасегнати от туберкулоза, бруцелоза и ензоотична левкоза по говедата по отношение на стадата говеда, ако отговарят на някои условия, посочени в гореспоменатия акт,
   КАТО ИМА ПРЕДВИД, че с писмо от 29 юни 2004 г. Норвегия представи на Надзорния орган необходимата документация, свързана с ензоотичната левкоза по говедата съгласно приложение Г, раздел I, буква Д и член 8 от Директива 64/432/EИО,
   КАТО ИМА ПРЕДВИД, че с писма от 14 февруари 2005 г., 13 декември 2005 г. и 26 октомври 2006 г. Норвегия предостави на Надзорния орган актуализирана информация относно ензоотичната левкоза по говедата, поискана от последния след обсъждания с Европейската комисия,
   КАТО ИМА ПРЕДВИД, че Надзорният орган на ЕАСТ в тясно сътрудничество с Европейската комисия разгледа цялата документация, предоставена от Норвегия, и прегледът ѝ показа, че схемата, свързана с ензоотичната левкоза по говедата, предоставена от Норвегия, отговаря на всички необходими условия, предвидени в Директива 64/432/EИО,
   КАТО ИМА ПРЕДВИД, че следователно е целесъобразно Норвегия да бъде обявена официално за незасегната от ензоотична левкоза по говедата,
   КАТО ИМА ПРЕДВИД, че с решения на Надзорния орган на ЕАСТ № 66/94/COL и № 67/94/COL от 27 юни 1994 г. на стадата говеда в Норвегия е даден статут на незасегнати от туберкулоза, бруцелоза и ензоотична левкоза по говедата, при условие, че бъдат спазени определени условия,
   КАТО ИМА ПРЕДВИД, че решения № 66/94/COL и № 67/94/COL бяха съответно заменени с решения на Надзорния орган на ЕАСТ № 227/96/COL и № 225/96/COL от 4 декември 1996 г.,
   КАТО ИМА ПРЕДВИД, че от съображения за яснота статутът на стадата говеда в Норвегия по отношение на болестите туберкулоза, бруцелоза и ензоотична левкоза по говедата следва да бъде определен в едно-единствено решение,
   КАТО ИМА ПРЕДВИД, че съответно решения на Надзорния орган на ЕАСТ № 225/96/COL и № 227/96/COL следва да бъдат заменени с настоящото решение,
   КАТО ИМА ПРЕДВИД, че мерките, предвидени в настоящото решение, са в съответствие със становището на Ветеринарния комитет на ЕАСТ, подпомагащ Надзорния орган на ЕАСТ,
   ПРИЕ НАСТОЯЩОТО РЕШЕНИЕ:
   
               1)
            
            
               В съответствие с Директива 64/432/EИО стадата говеда в Норвегия са обявени официално за незасегнати от туберкулоза, бруцелоза и ензоотична левкоза по говедата.
            
         
               2)
            
            
               Адресат на настоящото решение е Норвегия.
            
         
               3)
            
            
               Съгласно член 109, параграф 2 от Споразумението за ЕИП Надзорният орган на ЕАСТ препраща настоящото решение и всички негови изменения на Европейската комисия.
            
         
               4)
            
            
               Решения на Надзорния орган на ЕАСТ № 227/96/COL и № 225/96/COL от 4 декември 1996 г. се заменят с настоящото решение.
            
         
               5)
            
            
               Настоящото решение влиза в сила на 19 февруари 2007 година.
            
         
               6)
            
            
               Текстът на английски език на настоящото решение е автентичен.
            
         
      Съставено в Брюксел на 19 февруари 2007 година.
      
         
            За Надзорния орган на ЕАСТ
         
         Bjørn T. GRYDELAND
         
         
            Председател
         
         Niels FENGER
         
         
            Директор
         
      
   
   
      (1)  ОВ 121, 29.7.1964 г., стp. 1977/64.